**ፈስቲቫል ኤርትራውያን 2019 ኣብ ሕቡራት መንግስታት ኣሜርካ ከተማ ሳን-ሆዘ ካሊፎርንያ፡**

 ህዝቢ ኤርትራ ካብ ጥንቲ ብመንነቱ ዝሕበን ዋጋ ዕዳጋ ዘይገብር ህዝቢ ምዃኑ ኣብ ታሪኽ ተሰኒዱ ይርከብ። ባህሉን ክብሩን ንምሕላውን ንምዕቃብን ዘይተኣደነ ኣደራዕ ወሪዶዎ ፡ ተጻዊሩዎ፡ ተቓሊሱዎን ኣብዚ ሕጂ ዘለዎ ደረጃ ኣብጺሒዎን ይርከብ። ኣብ ዓለም ብፍላይ ኣብ ኣፍሪቃ ክንዲ ህዝቢ ኤርትራ ዝተጸመመን ሓንቲ መዓልቲ ሕሰም ክቕንጠጥ ምዃኑ ኣሚኑ ተስፋ ከይቆረጸ ዝተቓለሰ ኔሩ ኢልካ ክትዛረብ ከቢድ እዩ። ታሪኽ ከም ዝሕብሮ ዝተፈላለዩ ወረርቲ ዝገዝእዎ ህዝቢ መግለጺ ዘይርከቦ፡ ዓቕልን መኸተን ተዓጢቑ፡ ፍቕርን ሰላምን ተቐኒቱ፡ ሓድነትን እምነትን ኣምሊኹ፡ ስለ መሰሉን ክብሩን ንውርደት ከም ራህዋ፡ ንሕሰም ከም ጸጋ ወሲዱ፡ ዋላውን ሓንቲ መዓልቲ ዓላማኡ ከይሰሓተ ንነዊሕ ጠሚቱ ንዘመናት ንስለ መጻእቲ ትውልድታት ዝተሰውኤ ህዝቢ እዩ።

 ኤርትራውያን ክብሪ መንነት ክሳብ ክንደይ ኩቡር ምዃኑ ስለ ተገንዘብና ብሉጻት ከፊልና ክንዕቅቦ ተገዲድና ኢና። ሎሚ ኣብዚ በጺሕናዮ ዘሎና መዋእል ሳላ ሓያል ጽንዓትን ትብዓትን ኣቦሓጎታትናን ዓባያታትናን ሰውራናን ነታ ዓይና ዓሚታትልና ዝነበረት ዓለም ቋሕ ከነብላን ክትመሳሰለናን ገርናያ ንርከብ። ንመድረኻት ከከም ኩነታቱን መልክዓቱን ቦታኡን እናገጠምናዮ ንሕና መን ምዃና ኣብ መላእ ዓለም ክንፍለጥን ታሪኽና ክመራመሩሉን በቒዕና ኣሎና።

 ፈስቲቫላትና ዓመት ዓመት ኣብ ኤርትራውያን ብብዝሒ ዝርከቡሉ ሃገራት ስለ ዝካየድ፡ እዚ ኣብ ካሊፎርንያ ከተማ ሳን-ሆዘ ዝተኻየደ ፈስቲቫል ዘተሓላለፎ መልእኽቲ እንተሎ፡ ፖሎቲካዊ፡ ባህላዊ፡ ስነስርዓታዊ፡ ፍቕሪ፡ ምክብባር ልዕሊ ኩሉ ከኣ ምስሊ መንግስትን ህዝቢ ኤርትራን ዘመስከረ እዩ ኔሩ። ብኤርትራዊ ልምድታት ዝወቀበ፡ ብባንደራ ሓገርና ዘውለብለበ፡ ካብ ህጻናት ክሳብ ብሙርኩስ ዝኸዱ ኣረጋውያን ኣሽሓት ህዝቢ ዘሳተፈ ንተዓዘብትን ሓለፍቲ መንገድን ዘደነቐን ሕቶታት ዘፈልፈለን ዮሃና ዘበለን ፈስቲቫል ሓበን ሃገርናን ህዝብናን ኣመስኪሩ። ብቀረባቱን መደባቱን ኣዝዩ ጽፉፍን ንኡድን ዝኾነ ፈስቲቫል ኣብ ምዕዋቱ ህዝቢ በይ-ኤርያ ዘርኣዮ ውህደትን ኣሰላልፋን ነቶም ህግደፍ ተዳኺሙዩ ዝብሉን ዝሓስቡን ኣብ ልዕሊ ሬሳ ወያኔ ዘምልኹን ዝዝምብዩን ጸናጹ ሞራሎም ሴሩ ተስፋ ዘቕረጸ ፈስቲባል ሓድነት ህዝብና ኣብ ቦታኡ ከምዘሎ ሕርሕራይ ጌሩ መልእኽቲ ኣተሓላሊፉሎም ኣሎ።

 ኣብዚ ፈስቲቫል’ዚ መንእሰያት ኤርትራውያን ሞያውያን ብዘይ ብቂ ፍልጠቶምን ክእለቶምን ኮምኡውን ኣብ ኤርትራ ከበርክቱዎ ተዳልዮምሉ ዘለዉ መደባት ብሰፊሕን ብሩህን ኣገባብ ንህዝቢ ሰሚናራት ሂቦም። ዘቕረብዎ ኣስተምህሮ ኣብ ሰማዕቲ ዓቢ ተምስጦ ዘሕደረ፡ ንዓኣቶም ኤርትራዊ ምዃን ዓቢ ኩርዓት ዝፈጠረን፡ ንኤርትራን ህዝባን ምግልጋልን ዝዓበ ጸጋ ምዃኑ ዘስነቐ ፈስቲቫል’ዩ። እቲ ዘገርም ኮራኩር ወያኔ ነዚ ፈስቲቫል ኩዉን ንኸይከውን ነዋርሕ ክጉስጉሱን ክግዕሩን፡ ካብ መላእ ካሊፎርንያን ዝዳበውኣ ክፍለ ግዝኣታት (states) ሰዓቢና ንዝብልዎ ዘይደወሉሉ ኣይነበረን። ንዓኣቶም ፍሽኽ ዝበለም ዝኣምኖምን ዝስዕቦምን እዩ ዝመስሎም። ኣብዚ ንምዝራግ ዝጸውዕዎ ዕድመ ግን ማይ ሓቊንካ ልኻይ ከም ዘይርከብ ተማሂሮም ኣለዉ ንብል።

 ኣብቲ ንሰለስተ መዓልታት ዝወሰደ ዓመታዊ ዋዕላ ወዳቤታት ህዝባዊ ግንባር ደሞክራስን ፍትሕን ማለት ኣባላት (ህግደፍ፡ ሃማደኤ፡ መንእሰያት ህግደፍ፡ ሕድሪ) ተጋቢኦም ኔሮም። እዚ ኣብ ሞደስቶ ካሊፎርንያ ዝተኻየደ ዋዕላ ኣዝዮም ብዙሓት ኣባላት ካብ መላእ ኣሜርካ ዝመጹን፡ ኮምኡ’ውን ካብ ከናዳን ኤሮፓን ዝተወከሉ ተሳቲፎሞ እዮም። እቲ መደብ ብሙሉኡ ብመንእሰያት ህግደፍ በይ ኤርያ ካሊፎርንያ ዝተዳለወን ዝተመርሔን፡ ዝኾነ መንቕብ ዘይነብሮ ምስንዳእ ዘሕለፎ መልእኽቲ እንተነይሩ፡ ነቶም/እተን ንዓመታት ዝተቓለሱ/ቓለሳ ኣቦታትን ኣደታትን ዝትኽኡ ምዃኖም ክረጋገጽ ተኻኢሉ ኣሎ። ኣብቲ ዋዕላ ሙሁራት መንእስያት ህግደፍን፡ ዕድመ ዝተገብረሎም ኪኢላታት መሓዙት ኤርትራን ዘቕረብዎ ኣስተምህሮ ነቲ ጉባኤ ዓቢ ድምቀት ሂብዎ ነይሩ። ኣብ ዋዕላን ፈስቲቫልን ናይ ክብሪ ጋሻ ካብ ኤርትራ ዝመጸት ክብርቲ ምኒስተር ፍትሒ ብ/ፎዚያ ሓሽም፡ መንግስታዊ መግለጺ ድሕሪ ምሃባ ካብ ዋዕለኛታትን ህዝብን ዝቐረበላ ሕቶታት ክትምልስ ከላ፡ ኩሉ ዝተሳተፈ ብዝሃበቶ መግለጽን መልስን ክም ዝዓገበ ብድሙቕ ጨብጨባ ሓጎሶም ገሊጾም። ፈስቲቫልና ካብ ኤርትራ ብዝመጸት ጉጅለ ባህሊን (ስነጥበባውያን)፡ ኣብ ኣሜርካ ብዝነብሩ ገዳይም ደረፍትን ብዘቕረብዎ መደብ ምዝንጋዕ ሓደ ካብቲ ንፈስቲቫልና ልዑል ድምቀት ዝሃበ ነይሩ። ንፈስቲቫልና ጽባቐ ክህቡ ካብ ኣውሮፓ ዝመጹ ናይ ቪዲኦን ካመራን ሰነድትን ሰኣልትን ስለ እቲ ካብ ርሑቕ መጺኦም ዘበርከትዎ ሓያል ስራሕ ንፈስቲቫልና ጉቡእ መልክዑ ክግለጽ ዝገበሩ ዝለዓለ ምስጋና ይብጻሓዮም።

 ኣብ መደምደምታ፡ ንኹሎም ነዚ ፈስቲቫል ዕዉት ኮይኑ ክወጽእ ዝገበራን ዝገበሩን፡ ካብ ርሑቕን ቀረባን ዝመጹን ዝመጻን፡ ኣብ ኩሉ ስራሓት ብንጡፍ ዝተሳተፋን ዝተሳተፉ፡ ብፍላይ መንእሰያት ህግደፍ ንዘርኣይዎ ናይ ኣወዳድባን ኣመራርሓ መደባትን ስነ ስርዓትን ብስም ኣሰናዳኢት ሽማግለ ፈስቲቫልን ህዝቢ በይኤርያን ዝለዓለ መስጋና ነቕርብ።

ነባሪ ዝኽሪ ንሰማእታትና፡ ፍቕርን ሓድነት ንህዝብና፡ ሙሉእ ዓወት ንመንእሰያትና ዓወት ንሓፋሽ፡ ነሃሰ 18, 2019